Gyönge virág, gyönge szűz
Gyönge virág, gyönge szűz,
Az a kis lány be nagy tűz;
          Tudom én, mert próbáltam,
          Csókkal is megkináltam.

Szeretsz­-e még angyalom,
Én szeretlek, megvallom,
          Csókolj meg hát frisiben,
          Az ajtósark szögiben.

Tavaszlik az idő már,
Nem szeretek soha már;
          Elmult a tél, itt a nyár,
          Szivem gyászban, búban jár.

A csók tiltott portéka,
Szép babám ajándéka.
          Ne pirúlj hát, szép leány,
          Hiszen a csók nem csalán.

Barnát szivért szerettem,
Szőkét csókért kedveltem,
          Mind a kettő kedvesem,
          De csak egyik jegyesem.
Népköltészet